**שם המאמר:**

קשרים מקוונים בין אנשי סגל טיפולי ונוער בסיכון באמצעות רשתות חברתיות: שימושים ואתגרים

**תקציר המאמר**

**רקע:** הדומיננטיות של הרשתות החברתיות בקרב בני נוער, הביא אנשי חינוך לנצל מרחב זה לצורך העצמת הקשר עם תלמידים, במצבי שגרה וחירום. פוטנציאל זה רלוונטי במיוחד לנוער בסיכון לאור מקומם ותפקידם הדומיננטי של הרשתות החברתיות בחייהם.

**מטרת המחקר:** לבחון האם וכיצד אנשי סגל טיפולי מנצלים את הרשתות החברתיות לצורכי יישוג ותמיכה רגשית בנוער בסיכון, לאור יתרונותיו וחסרונותיו של המרחב המקוון.

**שיטת המחקר:** מתודולוגיה איכותנית הכוללת ראיונות עומק עם אנשי סגל טיפולי: מדריכים, רכזי נוער, עובדים סוציאליים ופסיכולוגים קליניים.

**ממצאים:** מלבד ההיבטים הארגוניים, התקשורת המקוונת מאפשרת ומשפרת את יכולות הסגל הטיפולי בשלושה תחומים מרכזיים: (1) יצירת קשר ראשוני, שמירה על קשר הדדי, רציף ומשמעותי לאורך זמן וכינון ברית טיפולית עם בני הנוער; (2) איתור סכנות ומצוקה; (3) התערבות והענקת סיוע פסיכו-סוציאלי מידי. מטרות אלה מתאפשרות לאור מאפייניהם של הערוצים המקוונים הכוללים יכולת תיווך, הסתרה, אנונימיות ותקשורת נמנעת, אשר נותנים מענה למאפייניהם והעדפותיהם הייחודיים של נוער בסיכון. חששות שנבעו מהשילוב של הטכנולוגיות החדשות במעשה הטיפולי נוגעות בשאלות פרטיות המטפל והמטופל, טשטוש סמכות וגבולות ורתיעה מהשימוש במילה "טיפול" בהקשר המקוון.

**מסקנות והשלכות:** בשל "טריות" השימוש במרחב המקוון פעילותם מתאפיינת בניסוי וטעיה, בהכרעות אינטואיטיביות ובעיקר במחשבה 'בדיעבד' תוך שיתוף עמיתיהם בהתלבטויות וחסרה בניה של מערך הכשרה מקצועית לאנשי הסגל הטיפולי שמבקשים לפעול (גם) באמצעות טכנולוגיות במרחב המקוון.

**מילות מפתח:** רשתות חברתיות; אינטראקציה בין סגל טיפולי ונוער בסיכון; טיפול במרחב המקוון; יישוג מקוון; איתור מצוקה ברשתות חברתיות;